U posljednjih nekoliko mjeseci smršavjela je svakako više od pet, a vjerojatno i desetak kilograma. Sada kao da ima pet, šest godina manje. U pedesetoj godini proživljava novu mladost. Nikad nije izgledala bolje, kažu danas mnogi.

Prije otprilike dva, tri tjedna predsjednica Kolinda Grabar-Kitarović počela je primati brojne komentare na račun svoga izgleda. Jer, na njezinim brojnim snimkama i fotografijama objavljenim u posljednjih mjesec dana doista se moglo zamijetiti kako je vidno popravila svoju liniju, što je znatno pridonijelo njezinu atraktivnijem izgledu. Ženski komentari upućuju na to da je predsjednica u novije vrijeme i puno bolje našminkana, da više nema umjetne trepavice baš u svakoj prigodi i da se odijeva bolje nego prije. Kako je poznato da preferira hrvatske modne dizajnere, u posljednje vrijeme Aleksandru Dojčinović, moguće je da isti krojevi ili čak isti odjevni predmeti sada puno bolje izgledaju na njezinoj vitkoj liniji.

Javnost i mediji zabilježili su i da se nekako u isto vrijeme premijer Andrej Plenković vidno udebljao, što je pokvarilo njegovu inače solidnu liniju.

Protokolarni kilogrami

Otkad je 2003. došla na veliku političku scenu kao ministrica vanjskih poslova u Sanaderovoj vladi, Kolinda Grabar-Kitarović slovila je za najzgodniju hrvatsku političarku. Njezina figura, a pogotovo lijepo lice i osmijeh, osvojili su brojne strane diplomate i domaće političare kao i kad je bila veleposlanica pa pomoćnica glavnog tajnika NATO-a te naposljetku kad je 2015. postala predsjednica Republike Hrvatske. Na funkciji predsjednice brzo je dobila pokoji kilogram viška, vjerojatno zbog brojnih protokolarnih domjenaka, ručkova i večera koje su za nju pripremali gdje god bi se pojavila, a zbog brojnih obaveza, sve manje vremena imala je za sportske aktivnosti u kojima je nekada uživala. Njezin bivši suradnik tvrdi da je gotovo uvijek bila suzdržana oko hrane i da liniju nije uspjela održati prije svega zbog stresa. Već je jednom, sredinom 2016., lijepo istesala liniju, što su zamijetili javnost i mediji, no ta faza nije bila duga vijeka.

Dijeta koje se predsjednica Kolinda Grabar-Kitarović strogo pridržavala posljednja dva, tri mjeseca, do ponedjeljka 25. lipnja kad je na Pantovčaku priredila veliki prijam u povodu Dana državnosti, ne čini se osobito strogom. Sastoji se od tri obroka na dan. Ujutro može jesti baš sve osim kruha, kaloričnu hranu da izdrži cijeli dan, pa je za doručak često jela jaja i čvarke. Tijekom dana samo bi ponekad pojela salatu. Posljednji obrok oko 18 sati mora biti lagan, a predsjednica je za večeru najčešće jela pečeni pileći file i organsko povrće. Slatko je odbacila!

- Predsjedničin muž Jakov Kitarović nije pristao na dijetu, on je nastavio jesti ‘normalno’ - otkriva osoba koja često komunicira s predsjednicom.

Vojnički tip

- Tajna Kolindina uspjeha u svemu što radi, pa tako i u odluci da dotjera svoju liniju, njezina je upornost. Ona je vojnički tip, ima veliku volju i štreberica je. Zato je naučila odlično govoriti engleski i španjolski jezik koje je diplomirala, zatim portugalski i talijanski, a svladala je i njemački i francuski. Otkad je na dijeti, nije došla u napast da pojede bilo što izvan onoga što si je zacrtala. Sama sebi kaže da nije gladna - i ona nije gladna. U uredu na Pantovčaku nije jela baš ništa, osim na protokolarnim državničkim ručkovima i večerama - a svečani meni obično uključuje janjetinu s Paga pod pekom, no toga nije bilo baš puno. U uredu su jedan dan svi jeli palačinke, koje su nudili i njoj, ali ona nije pojela ni jednu. Nije poklekla ni na brojnim putovanjima kada su joj suradnici i članovi pratnje koji su s njom u automobilu nudili grickalice, kikiriki ili kekse koje su oni jeli putem. Nije poklekla ni u posjetima brojnim hrvatskim gradovima, gdje zbog dolaska predsjednice obično prirede bakanalije, no ona ih je posljednjih mjeseci sve pristojno odbijala - podrobno opisuje predsjedničin suradnik, koji za nju ima velike simpatije.

Neja Markičević / HANZA MEDIA

Zanimljivo, tijekom predsjedničine dijete, potkraj svibnja, u medijima je objavljeno da je iz Ureda predsjednice otišao glavni kuhar Domagoj Osojnik, koji je kuhao predsjednicima Stipi Mesiću i Ivi Josipoviću te Kolindi Grabar-Kitarović. Zbog niskih primanja od 4000 kuna dao je otkaz i otišao iz Hrvatske u Kanadu. No, iako je vijest objavljena u svibnju, to nema veze s predsjedničinom dijetom jer je Osojnik iz Ureda predsjednice i iz Hrvatske otišao još prije dvije godine.

- Naša predsjednica ima ukusa kad je riječ o hrani, i to upravo za ono što se smatra zdravom hranom. Voli hranu pripremljenu s maslinovim uljem, povrće i salatu. Uvijek izbjegavamo maslac i pazimo da ne kuhamo masno - rekla je u ožujku 2015. tadašnja glavna kuharica Ureda predsjednice Renata Tabula.

- Sve što je predsjednica jela tijekom dijete nisu joj posluživali na Pantovčaku, nego kad s posla dođe doma, namirnice sama bira i kupuje u malom Konzumu ispod svoga stana na križanju Bauerove i Zvonimirove ulice. Naravno da sve prodavačice u dućanu poznaju predsjednicu, njihovu najdražu stalnu mušteriju, kojoj ostave najbolje pileće filete ili glavicu kelja - otkriva njezin susjed iz Bauerove ulice.

Kolinda Grabar-Kitarović jednom je otkrila da kod kuće kuhaju i suprug Jakov i ona - on češće jer ima više vremena, a da je njoj kuhanje zapravo najdraži hobi.

- Volim kuhati vikendom i onda kuham s ljubavlju. Ne volim kuhati na brzinu, kuhanje mi je baš umjetnost i zadovoljstvo. Specijalitet mi je pašticada na moj način, modificirala sam recept tako da priprava jela u fazama traje tri do četiri dana. Radim i fantastične juhe od buče te zagorske juhe. U Americi, gdje je jastog jeftin, često sam ga za službene goste, koje bih pozvala na večeru, kuhala u umaku od cherry rajčica i malvazije s friškim tagliatellama. Dok sam kao 17-godišnja srednjoškolka boravila na učeničkoj razmjeni u Los Alamosu u Novom Meksiku, naviknula sam se na meksičku hranu i volim spremati fajite, djeca ih obožavaju. Znam puno toga skuhati. Probam negdje u restoranu jelo i prilično dobro ga mogu reproducirati, a onda to nadograđujem kako se sviđa meni i mojim prijateljima. Imam nekoliko njih koji vole kuhati pa onda zajedno eksperimentiramo u kuhinji - govorila je u predsjedničkoj kampanji krajem 2014.

- Prijatelji kažu da sam dobra kuharica, a primjenjujem ono što sam naučila od mame Miljenke i none Ivanke, koja je voljela peći kolače. Jakov voli raditi piletinu s gljivama u umaku od vina, a ja gazpacho - kazala je Kolinda Grabar-Kitarović 2012., u vrijeme kad je u Bruxellesu obnašala funkciju pomoćnice glavnog tajnika NATO-a za javnu diplomaciju.

Steper na Pantovčaku

- S organskim povrćem već je imala puno iskustva jer se u Americi, dok je bila veleposlanica, hranila organski zdravom hranom i vitaminima. I tada je dobivala brojne komplimente na račun izgleda od diplomata koji su je proždirali pogledima, kao predsjednica je svojim zaraznim osmjehom privlačila pozornost brojnih državnih lidera, a zamislite kako će biti sada kad proživljava novu mladost - govori njezin bliski suradnik i objašnjava da je predsjednica vikende, kad nije imala obaveza, provodila kod kuće jer uči i piše doktorat, a i tada se, bez iznimki, pridržavala dijete.

- Kod kuće imam traku za trčanje pa malo trčim, malo hodam, kako kada, koliko imam vremena. Mimo toga ne stignem se baviti nikakvim sportovima - otkrila je potkraj 2014. kako održava kondiciju.

Prije 10, 15 godina dok je kao ministrica vanjskih poslova svako ljeto godišnji odmor provodila na Lošinju, uživala je u svakodnevnom predvečernjem planinarenju sa suprugom. No, posljednjih godina čak i za takve povremene aktivnosti, u kojima je iskreno uživala, imala je sve manje vremena.

Sada, pak, ljudi iz njezine okoline kažu da se iz njezina izgleda vidi da se, osim što pazi na prehranu, kontinuirano bavi fizičkom aktivnosti.

Neki od novinara koji često komuniciraju s predsjednicom primijetili su da u uredu na Pantovčaku ima steper, a njezini suradnici smatraju da je za njezinu fizičku kondiciju važniji konstantno jak tempo rada koji si je nametnula.

- Osim što sjajno izgleda, predsjednica se odlično osjeća. Nikad nije imala problema s krvnom slikom, a sada joj je savršena - otkriva predsjedničin suradnik.